KOMMISSIONENS FORORDNING (EF) Nr. 999/1999
af 11. maj 1999
om ændring af forordning (EF) nr. 293/98 for så vidt angår den udløsende begivenhed for transportomkostninger for frugt og grøntsager, der uddeles gratis efter deres tilbagekøb fra markedet
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2799/98 af 15. december 1998 om den agromonetære ordning for euroen(1), særlig artikel 3, stk. 2, og
ud fra følgende betragtninger:
(1) I Kommissionens forordning (EF) nr. 293/98(2), senest ændret ved forordning (EF) nr. 519/1999(3), er der fastsat udløsende begivenheder i sektorerne frugt og grøntsager og forarbejdede frugter og grøntsager;
(2) i artikel 15 og i bilag V til Kommissionens forordning (EF) nr. 659/97 af 16. april 1997 om gennemførelsesbestemmelser til Rådets forordning (EF) nr. 2200/96 for så vidt angår interventionsordningen for frugt og grøntsager(4), senest ændret ved forordning (EF) nr. 729/1999(5), er der fastsat støtte til transportomkostninger for produkter, der uddeles gratis efter deres tilbagekøb fra markedet; erfaringen viser, at i de berørte medlemsstater, der ikke har indført euroen, foretages de pågældende transporter oftest af de producentorganisationer, der har købt de pågældende produkter tilbage; disse transporter og de dertil knyttede tilbagekøb er oftest samtidige eller følger højst nogle dage efter hinanden; af hensyn til en administrativ forenkling bør der derfor efter artikel 3, stk. 2, i forordning (EF) nr. 2799/98 og uanset artikel 4, stk. 2, i Kommissionens forordning (EF) nr. 2808/98 af 22. december 1998 om gennemførelsesbestemmelser for den agromonetære ordning for euroen i landbrugssektoren(6) anvendes en ensartet valutakurs for disse to transaktioner;
(3) de i denne forordning fastsatte foranstaltninger er i overensstemmelse med udtalelse fra Forvaltningskomitéen for Friske Frugter og Grøntsager -
UDSTEDT FØLGENDE FORORDNING:
Artikel 1
Artikel 3, stk. 2, i forordning (EF) nr. 293/98 affattes således: "2. Den omregningskurs, der gælder for de faste beløb, der er omhandlet i artikel 15, stk. 1, i forordning (EF) nr. 659/97, og som er fastsat i bilag V, punkt 1, i samme forordning, er den landbrugsomregningskurs, der er fastlagt efter stk. 1 i nærværende artikel."
Artikel 2
Denne forordning træder i kraft den 1. juni 1999.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 11. maj 1999.